Il-PL jgħid li Bernard Grech "qed jistaħba mill-ġurnalisti biex jiddefendi l-aġir ta' Jason Azzopardi" Fi stqarrija, il-Partit Laburista qal li "l-Kap tal-Partit Nazzjonalista reġa' staħba mill-ġurnalisti u minflok ta biss kumment fuq news portal biex jiddefendi l-aġir ta' Jason Azzopardi li għamel snin ma jiddikjarax it-taxxa." L-istqarrija kompliet tgħid li "filwaqt li ċ-ċittadini onesti jħallsu t-taxxa ta' kull sena, Jason Azzopardi għażel li jsib skuża banali biex ma jagħmilx dan." Fid-dawl tal-allegat każ, il-PL qal li "Bernard Grech din l-iskuża għamilha tiegħu u insulta lill-eluf ta' ħaddiema li minkejja li għaddew minn separazzjoni, l-obbligu tat-taxxa tagħhom dejjem onorawh." Skont il-Partit Laburista, "huwa ċar kristall li kap li ma jħallasx it-taxxa mhux qiegħed f'pożizzjoni li jieħu passi kontra deputati li jagħmlu bħalu." Il-Partit Laburista kkomkluda l-istqarrija jgħid li l-Kap tal-Partit Nazzjonalista, "Bernard Grech, li jew ma jidhirx biex iwieġeb jew jistaħba fil-lift, m'għandu ebda awtorità morali jitkellem fuq korrettezza u etika fil-politika. Fuq kollox ma jistax jieħu passi kontra min irrikattah sa mill-ewwel ġurnata fil-kariga."